Source: http://www.druckeria.ro/tag/danie-de-villiers/
Timestamp: 2019-12-13 04:48:20+00:00

Document:
danie de villiers Archives - Druckeria
Timișoara Saracens, spre al doilea trofeu din 2015: 34-13 cu CSM Olimpia București
Brian Sefanaia, autor a două eseuri în partida cu CSM Olimpia
Timișoara Saracens a confirmat pronosticurile și a obținut o calificare lejeră în finala Cupei României. Deținătoarea trofeului a avut de furcă doar în prima repriză cu echipa fostului ei antrenor, Danie de Villiers. A fost, în final, 34-13 cu CSM Olimpia București, cu un raport al eseurilor de 5-1 pentru bănățeni.
Timișoara Saracens a pornit cu dreptul în confruntarea de ieri după-amiază, din Ronaț. Brian Sefanaia a deschis tabela, printr-un eseu transformat de Conache. Până la pauză, bănățenii n-au mai reușit să puncteze, dar au făcut-o în schimb bucureștenii, prin două lovituri de pedeapsă transformate de Ispir, care au „strâns” scorul primei reprize la 7-6. Să precizăm însă că pe finalul primului mitan, gazdele au evoluat în inferioritate numerică, după cartonașul galben văzut de Drenceanu.
În partea a doua a meciului, Timișoara Saracens s-a explrimat mult mai aproape de potențialul ei, reușind să își asigure o calificare lipsită de emoții în ultimul act. Daniel Ianuș a reușit a doua încercare a bănățenilor, transformată de Conache. Apoi, în minutul 52, Sefanaia a culcat pentru a doua oară balonul în terenul de țintă advers, însă opt minute mai târziu, aveau să puncteze și bucureștenii, prin ex-faristul Agiacai, eseu transformat de Ispir.
Finalul a aparținut în totalitate Timișoarei, care a mai reușit două eseuri, prin Viliami Moala și Vlăduț Zaharia, iar Conache și-a mai trecut în cont o transformare.
Timișoara Saracens a evoluat în formula Conache, Tangimana, Sefanaia, Umaga, Moala, Rose, O’Donnell, Ianuș, Rus (C), Morrison, Drenceanu, D. Lazăr, Mariș, Gorcioaia, Militaru. Au mai intrat B. Neacșu, Sabău, Taupaki, I. Mureșan, Ed. Ciaparii, Manumua, Shennan și Zaharia.
Timișoara Saracens obține astfel biletele pentru finala Cupei României, pentru al doilea an la rând. Bănățenii își vor afla adversarul astăzi, când e programată cea de-a doua semifinală, între CSA Steaua București și CSM Știința Baia Mare. Finala Cupei României e programată duminica viitoare (4 octombrie), la Iași.
Filed Under: Rugby, Stire de ultima ora Tagged With: baia mare, brian sefanaia, conache, csa steaua, csm olimpia bucuresti, cupa romaniei, danie de villiers, daniel ianus, iasi, timisoara saraces, viliami moala, vladut zaharia
Prim meci acasă în Cupa Regelui! Timișoara Saracens, la o nouă întâlnire cu fostul ei antrenor
Timișoara Saracens va disputa sâmbătă dimineață primul meci pe teren propriu din noua întrecere internă de rugby, Cupa Regelui. Bănățenii vor primi, în Ronaț, replica formației CSM Olimpia București, pregătită de fostul antrenor al trupei de pe Bega, Danie de Villiers.
Timișoara Saracens țintește a doua victorie în Cupa Regelui, la primul joc disputat pe teren propriu în această competiție, împotriva celor de la CSM Olimpia București. Antrenorul bănățenilor, Grainger Heikell (foto), se așteaptă la un joc dificil, dar spune că îi simte pe elevii săi nerăbdători să intre pe teren pentru această confruntare.
„CSM e o echipă puternică, i-a chinuit pe cei de la Dinamo, iar în cele două meciuri pe care le-am avut cu ei în campionat, ne-au pus mari probleme. Ne așteptăm la un meci dificil, dar sper ca rezultatul să ne fie favorabil. Ca să ne apropiem victoria, trebuie să fim pregătiți. E bine că ne întoarcem pe terenul nostru propriu, din Ronaț. De la meciul cu Baia Mare nu am mai simțit aportul publicului, care e foarte apropiat de noi, iar băieților le place să evolueze într-un astfel de cadru. Deci, putem spune că e minunat să ne întoarcem aici. Echipa abia așteaptă meciul de sâmbătă, pentru că nu am jucat de două săptămâni. Așteptăm un rezultat bun, care să ne întregească reușitele din prima jumătate a sezonului. Dacă e să privim pozitiv, putem vorbi despre o prospețime și o energie, pe care sperăm să o vedem transferată sâmbătă și în teren”, a declarat Heikell.
Va fi a treia întâlnire din acest sezon dintre Timișoara Saracens și fostul ei antrenor Danie de Villiers, care din toamna anului trecut pregătește formația din capitală.
„Va fi o revedere interesantă, o provocare, pentru că știe să pregătească echipa, din experiența pe care o are. Sunt sigur că va încerca să ne încurce, dar avem și noi tactica noastră. Am rămas prieteni din vremea în care am colaborat la Timișoara. Acum activăm la echipe diferite și vom fi adversari până când se vor încheia cele 80 de minute ale meciului”, a mai spus Heikell.
Căpitanul Timișoarei din meciul de sâmbătă, Vasile Rus, atrage atenția că meciul cu CSM Olimpia trebuie tratat cu maximă seriozitate, mai ales că gruparea din capitală a smuls o remiză la ultima vizită pe Bega, în campionat.
„După victoria cu Dinamo, sperăm să reușim un nou rezultat bun și cu CSM. Nu putem compara cele două echipe. CSM a fost echipa care ne-a pus cele mai mari probleme în acest an, dar niciun meci nu seamănă cu altul. I-am învins în campionat la București, va trebui să fim atenți dacă vrem să o facem și de această dată, pentru a ne asigura, pe de altă parte, o vacanță cât mai liniștită și mai plăcută”, spune Vasile Rus.
Timișoara Saracens nu va conta pe jucătorii care au bifat multe minte atât în întrecerile interne, cât și în recenta campanie a echipei naționale de la World Rugby Nations Cup. De asmenea, vor absenta Gabriel Conache și Lemeki Nabalei, ambii accidentați.
Partida Timișoara Saracens – CSM Olimpia București se va disputa sâmbătă, de la ora 11, pe terenul „Gheorghe Rășcanu” din Ronaț.
Filed Under: Rugby, Stire de ultima ora Tagged With: bucuresti, csm olimpia, cupa regelui, danie de villiers, grainger heikell, timisoara saracens, vasile rus
Timișoara Saracens încearcă să răpună CSM Olimpia București din a doua încercare
Timișoara Saracens va evolua vineri, în deplasare, cu CSM Olimpia București, una dintre formațiile care i-a pus probleme în acest sezon. În disputa din tur, de pe stadionul „Dan Păltinișanu”, s-a consemnat o remiză, 12-12, la capătul unui meci închis, poate și din cauza faptului că pe banca formației din capitală se află Danie de Villiers, nimeni altul decât fostul antrenor al formației timișorene.
Timișoara Saracens merge spre București cu un moral foarte bun, după victoria clară de săptămâna trecută, din Ronaț, contra campioanei Știința Baia Mare. Antrenorul Sosene Anesi admite că programul echipei a fost destul de comprimat în această săptămână, dar are încredere că elevii săi pot repeta prestația bună din meciul cu maramureșenii și vineri după-amiază, în capitală.
„Am reușit o prestație bună săptămâna trecută, pe care sper să o repetăm și vineri, la București. A fost o săptămână scurtă pentru noi, în care a trebuit în primul rând să ne recuperăm fizic. Încă resimțim puțină oboseală după confruntarea cu Baia Mare, dar vineri, contra CSM-ului trebuie să fim pregătiți, atât din punct de vedere fizic, cât și din punct de vedere mental”, a spus Sosene Anesi.
Antrenorul lui Timișoara Saracens a vorbit și despre avantajul pe care l-ar avea sud-africanul Danie de Villiers în această partidă, el pregătind, până în vara anului trecut, gruparea de pe Bega.
„Nu știu cât de mare e avantajul lui Danie de Villiers în meciul contra noastră, dar pot să spun că în partida din tur ne-a citit foarte bine, CSM-ul nu ne-a lăsat deloc să jucăm. Important e să jucăm simplu, de fapt aceasta a fost și cheia meciului cu Baia Mare. Trebuie să ne concentrăm pe sistemul nostru, pe ceea ce știm noi să jucăm”, a mai spus Anesi.
La rândul său, căpitanul Stelian Burcea spune că el și colegii săi sunt deciși să se întoarcă cel puțin cu patru puncte din capitală.
„Mergem la București cu gândul de a lua cele patru puncte și să ne menținem pe prima poziție. Va fi un meci greu, dar noi va trebui să ne menținem standardul ridicat și să demonstrăm încă o dată forma bună pe care o avem. Antrenorii au analizat și meciul pe care CSM l-a disputat săptămâna trecută, dar cred că cel mai relevant e cel pe care l-am disputat cu ei la Timișoara, în tur. E o echipă cu multe valori, probabil că între timp s-au mai omogenizat și ei. Jucăm și în deplasare, astfel că e foarte important să ne mobilizăm cât mai bine”, a spus Burcea.
Înaintea rundei din weekend, Timișoara Saracens e lider în Superligă, cu 24 de puncte acumulate în 7 meciuri. Pe poziția secundă se află însă Steaua, cu 21 de puncte și un meci mai puțin disputat. Cu toate acestea, Stelian Burcea spune că el și colegii săi nu simt presiunea roș-albaștrilor.
„Nu simțim presiunea Stelei. Ei mai au de disputat un meci, unul greu, cu Baia Mare. Dar noi trebuie să ne vedem de treaba noastră, să nu ne intereseze ce fac celelalte echipe. Atâta timp cât noi vom câștiga, nu ne vor interesa rezultatele contracandidatele”, e de părere Burcea.
Antrenorul Sosene Anesi a spus că, în vederea meciului de vineri, există încă mici probleme medicale la Brian Sefanaia și Gabriel Conache, dar dă asigurări că amândoi vor fi apți de joc. Timișoara Saracens pornește mâine dimineață spre București, mâine seară e programat antrenamentul căpitanului, iar meciul cu CSM Olimpia va avea loc vineri, de la ora 18.15, și va fi transmis de TVR 3.
Filed Under: Rugby, Stire de ultima ora Tagged With: csm olimpia bucuresti, danie de villiers, sosene anesi, stelian burcea, superliga, timisoara saracens
RCM Timișoara păstrează primul XV neschimbat pentru confruntarea de la Baia Mare
RCM Timișoara va evolua sâmbătă pe terenul principalei rivale din ultimii ani, CSM Știința Baia Mare, într-o reeditare a ultimelor două finale ale Superligii, dar și într-un „preludiu” al ultimului din acest an, așa cum spune vicepreședintele Dușan Filipaș. Ambele combatante au asigurată disputarea pe teren propriu a semifinalei, însă orgoliile vor menține suspansul ridicat în această încleștare.
RCM Timișoara și-a asigurat locul secund, prin victoria de sâmbăta trecută, cu Farul, de pe „Dan Păltinișanu”. Pe galben-albaștri îi așteaptă însă o nouă confruntare dificilă, la Baia Mare, cele două echipe fiind cotate cu șansele cele mai mari de a disputa, pentru al treilea sezon la rând, finala Superligii.
Aceasta e și părerea vicepreședintelul campioanei, Dușan Filipaș, care vede confruntarea de sâmbătă, de pe „Lascăr Ghineț”, drept o avanpremieră a ultimului act, programat pe 13 septembrie, la București. „Spuneam înaintea meciului cu Farul că ne aşteaptă o serie de cinci jocuri decisive. Am atins prima bornă, urmează şi cea de-a doua, cea de la Baia Mare, care sperăm să fie de asemenea un succes. Acest joc poate fi un preludiu al finalei din 13 septembrie. Ne aşteaptă un meci dificil, de moral. Sper ca echipa să joace cu sufletul, pentru club, pentru oraş, dar şi pentru ei. Atitudinea va face diferenţa şi sperăm să ne întoarcem învingători de la Baia Mare”, a declarat vicepreședintele galben-albaștrilor.
Deși timișorenii și-au atins deja obiectivul pentru faza play-off-ului, antrenorul Danie de Villiers spune că asigurarea locului secund nu schimbă cu nimic modul de abordare a ultimelor două partide din această etapă a campionatului.
„Ne-am bucurat de faptul că, în weekend-ul trecut, ne-am asigurat disputarea semifinalei de pe teren propriu, dar asta nu înseamnă că vom aborda altfel următoarele două meciuri de play-off. Am mai vorbit despre faptul că trebuie să ne facem un obicei din victorii. Meciul cu Baia Mare e extrem de important, pentru că ştim rivalitatea din ultimii ani cu echipa lor. Acesta e tipul de meciuri pentru care ne pregătim şi sunt încrezător că vom face un joc bun”, spune sud-africanul.
Tehnicianul campioanei a analizat stilul de joc al băimărenilor, unul bazat mai mult pe o apărare agresivă decât pe creativitate.
„Ei joacă un stil diferit de rugby. E o echipă disciplinată, se apără foarte bine, e genul de echipă care pune presiune pe adversar din cauza modului în care se apără. Nu sunt foarte creativi, dar au reuşit, prin modul de apărare, să pună presiune pe noi în ultimele meciuri. În ultimele jocuri, am testat câteva lucruri pe care încercăm să le facem în meciul cu Baia Mare şi sper că ne vor reuşi sâmbătă”, a mai spus De Villiers.
Tehnicianul lui RCM Timișoara va aborda meciul de la Baia Mare cu același XV de start utilizat și în victoria de sâmbăta trecută, cu Farul.
Conform super-liga.ro, distribuțiile derby-ului de sâmbătă vor fi următoarele:
CSM Știința Baia Mare: 15. Luke Samoa, 14. Bernardo Phillips, 13. Csaba Gal (C), 12. Sione Fakaosilea, 11. Ionuț Botezatu, 10. Daniel Brooks, 9. Bidzina Shamkharadze, 1. Mihai Dico, 2. Alexandru Oancea, 3. Paul Rusu, 4. Ionuț Hristache, 5. Johannes Van Heerden, 6. Sione Vaiomo`unga, 7. Sean Morrell, 8. Constantin Ene. Rezerve: 16. Florin Bârdașu, 17. Constantin Pristaviță, 18. Florin Gorun, 19. Kuselo Moyake, 20. Samisoni Taufa, 21. Cristian Diniș, 22. Georgel Cătună, 23. Marius Dănilă.
RCM Timișoara: 15. Cătălin Fercu, 14. Viliami Moala, 13. Fonovai Tangimana, 12. Paula Kinikinilau, 11.Stephen Shennan, 10. Jack Umaga, 9. Valentin Calafeteanu, 1. Gigi Militaru, 2. Eugen Căpățână, 3. Alexandru Țăruș, 4. Dorin Lazăr, 5. Valentin Popîrlan, 6. Stelian Burcea, 7. Vasile Rus, 8. Daniel Carpo (C). Rezerve: 16. Marian Gorcioaia, 18. Sione Halalilo, 19. Marian Drenceanu, 20. Victor Dumitru, 21. Mădălin Lemnaru, 22. Jody Rose, 23. Randall Morrison.
Partida CSM Știința Baia Mare – RCM Timișoara va avea loc sâmbătă, cu începere de la ora 18, pe stadionul „Lascăr Ghineț”, și va fi transmis doar online, pe rugbytv.ro.
Filed Under: Rugby, Stire de ultima ora Tagged With: csm stiinta baia mare, danie de villiers, Druckeria, dusan filipas, RCM Timisoara, rugby timisoara, superliga
Punctul bonus s-a lăsat așteptat până la ultima fază: RCM Timișoara – Dinamo 26-7
RCM Timișoara a încheiat sezonul regulat al Superligii cu o victorie cu punct bonus în fața penultimei clasate, Dinamo București. A fost 26-7 în favoarea galben-albaștrilor, care au reușit înscrierea celui de-al patrulea eseu abia la ultima fază a meciului.
Pe o ploaie câinească, în ton cu porecla adversarei, câteva sute de spectatori au ținut să asiste la ultima repetiție a campioanei RCM Timișoara dinaintea debutului în play-off. Cu cinci noutăți din Emisfera SUdică în lot, bucureștenii n-au fost o pradă la fel de ușoară ca și în ultimele întâlniri directe, primul eseu al gazdelor venind abia în minutul 25, grație centrului Fonovai Tangimana, urmat de transformarea lui Conache. Pe finalul primei părți, căpitanul Daniel Carpo a semnat a doua încercare a echipei sale, însă Conache a ratat de această dată transformarea, astfel că timișorenii intrau la cabine cu 12-0 avantaj.
La șapte minute de la reluare, diferența de pe tabelă avea să fie majorată de același Tangimana, care a reușit al doilea său eseu, însă dinamoviștii au revenit în joc în minutul 63, atunci când uvertura Teodor Nițu a semnat și transformat ceea ce avea să fie unica încercare a oaspeților. Până la final, galben-albaștrii au alergat după mult doritul punct bonus ofensiv, al patrulea eseu venind chiar la ultima fază a meciului, prin Carpo, căpitanul Timișoarei fiind desemnat, de altfel, omul meciului.
S-a încheiat 26-7, iar RCM Timișoara privește cu încredere spre debutul în play-off, care va avea loc peste doar trei zile. Sâmbătă, de la ora 10, stadionul „Dan Păltinișanu” va găzdui pentru a doua oară în această stagiune o întâlnire între campioana en titre și Farul Constanța.
Tupeu marca Dinamo
Cu zece minute înaintea starului partidei, rezervele celor de la Dinamo au urcat în tribună și s-au postat în locația destinată reprezentanților presei. Jucătorii echipați în alb și roșu ne-au explicat eronat că au fost trimiși aici de conducerea formație gazdă, fapt ce s-a dovedit a fi o minciună sfruntată, însuși observatorul Codruț Nicorici admițând că nu acolo e locul jucătorilor de rezervă pe stadionul din Ronaț. La mijlocul primei reprize, managerul general al galben-albaștrilor, Attila Brosovszki, a urcat personal în tribună, pentru a-i ruga să părăsească zona. Cu toții au rămas însă nemișcați până la pauză. „Timișoara trebuia să ne creeze condiții, în rest nu e problema noastră”, a justificat antrenorul lui Dinamo, Ștefan Demici, gestul elevilor săi.
„Ne-am așteptat la un meci greu. Dacă nu ai astfel de așteptări, vei avea probleme. În mod cert, condițiile meteo nu au fost prielnice, au făcut loc unor mici erori personale. Sunt bucuros de cele cinci puncte și de câteva aspecte pe care le-am reușit în joc. E bine că am încheiat această parte a campionatului cu o victorie cu punct bonus. Nu a fost neapărat un test pentru jocul cu Farul, pentru că o parte a băieților ce au jucat astăzi nu o vor face și sâmbătă, însă e vorba de ritm. A câștiga e un obicei, a pierde e de asemenea un obicei, dar noi preferăm să ne facem un obicei din a câștiga”. (Danie de Villiers, antrenor RCM Timișoara)
„A fost o partidă puțin neechilibrată, pentru că ambele echipe au avut obiectivele îndeplinite. Fiecare echipă își pregătește meciurile de sâmbătă. Am încercat să ne ridicăm la nivelul Timișoarei. În prima parte am comis destul de multe greșeli, am primit eseuri pe finalul reprizelor, astfel că s-a făcut o diferență mare de scor. Cei de la Timișoara au avut emoții până la final, dar și-au făcut până la urmă datoria așa cum trebuie. Diferența de valoare e evidentă, iar jucătorii de rezerve care au intrat în repriza a doua spune multe, față de noi, care am avut pe bancă doar jucători tineri, lipsiți de experiență”. (Ștefan Demici, antrenor Dinamo)
Filed Under: Rugby, Stire de ultima ora Tagged With: danie de villiers, dinamo bucuresti, Druckeria, RCM Timisoara, rugby timisoara, stefan demici, superliga
RCM Timișoara, în fața unul program infernal: „E o adevărată provocare”
RCM Timișoara are în față o săptămână extrem de încărcată. Vineri, campioana en titre se va deplasa la Cluj, pentru duelul cu Universitatea, apoi miercuri va primi vizita lui Dinamo, pentru ca la finele săptămânii viitoare să dispute deja primul joc din play-off, cel mai probabil cu Farul Constanța.
RCM Timișoara a revenit timid din vacanța de vară. Galben-albaștrii au fost învinși la Constanța, iar apoi au câștigat, cu punct bonus ofensiv, în fața bucureștenilor de la CSM Olimpia, la capătul unui meci care l-a nemulțumit însă pe antrenorul Danie de Villiers. La începutul acestei săptămânii, jucătorii și staff-ul tehnic au purtat o discuție deschisă, pe care tehnicianul sud-african o consideră extrem de benefică în perspectiva programului infernal ce urmează.
„Unul dintre cele mai importante aspecte într-o echipă e onestitatea, atât din partea jucătorilor, cât și din partea antrenorilor. Nu suntem aici să ne spunem unul altuia lucruri pe care ne-ar plăcea să le auzim, suntem aici pentru a câștiga campionatul. Discuția pe care am avut-o cred că a fost benefică, s-a văzut acest lucru la antrenamente și cred că suntem foarte pregătiți pentru meciul de la Cluj”, a declarat Danie de Villiers.
Fercu, Lemnaru și Carpo, apți de joc
Infirmeria se golește, încetul cu încetul, la RCM Timișoara. Cătălin Fercu, Mădălin Lemnaru și Daniel Carpo, jucători ce au lipsit la ultimele jocuri din cauza unor accidentări, s-au antrenat la parametri normali cu echipa în această săptămână și vor figura în lotul de 23 pentru jocul de vineri, cu Universitatea Cluj. La pregătiri a revenit și Jody Rose, indisponibil de la mijlocul lunii aprilie, după o accidentare serioasă suferită în partida cu Farul, de pe „Dan Păltinișanu”. Din cauza absenței îndelungate de la antrenamente, sud-africanul a rămas în urmă cu pregătirea fizică, însă din punct de vedere medical e refăcut.
În schimb, galben-albaștrii nu se vor putea baza în următoarea perioadă pe Samuel Mariș, cel ce a suferit o fractură la umăr. Vestea bună în cazul său e faptul că va scăpa de „cuțit”, Danie de Villiers sperând să îl aibă la dispoziție pentru meciurile din Cupa României, competiție ce se va relua după finala Superligii.
Program încărcat pentru galben-albaștri
Superliga de rugby își va comprima programul în următoarea perioadă, între sezonul regulat și startul play-off-ului neexistând, practic, niciun moment de răgaz. RCM Timișoara va disputa trei partide într-un interval de o săptămână, după cum urmează: vineri la Cluj, miercurea viitoare acasă, cu Dinamo, iar sâmbăta viitoare tot acasă, cu Farul, în prima rundă a play-off-ului.
„Selecția pentru următoarele meciuri va fi extrem de importantă, pentru că vom juca trei meciuri în șapte zile, iar cel de-al treilea va fi unul crucial, fiind primul din play-off. În același timp, trebuie să ne asigurăm 10 puncte din jocurile cu U Cluj și Dinamo, pentru că ne-ar ușura misiunea de a ne asigura semifinala pe teren propriu, din cauza punctelor pe care le aducem în play-off. Sunt câțiva băieți care au nevoie de minute în aceste jocuri, sunt cei ce revin după accidentări, care trebuie să aibă de asemenea meciuri în picioare înaintea play-off-ului. Cel mai important lucru e modul în care vom gestiona timpul petrecut de jucători în teren, pentru că programul e unul extrem de restrâns. Pentru un antrenor, e o adevărată provocare. În plus, e bine de știut că ai la dispoziție aproape tot lotul”, spune Danie de Villiers.
Iată și echipa probabilă pe care tehnicianul sud-african o va alinia vineri, la Cluj: Fercu, Lemnaru, Malupo, Kinikinilau, Shennan, Umaga, Calafeteanu, Militaru, Căpățână, Țăruș, Popîrlan, Mahu, Morrison, Rus, Burcea (C). Rezerve: Gorcioaia, Taupaki, Halalilo, Tănase, Dumitru, Moala, Conache, Carpo.
Partida Universitatea Cluj – RCM Timișoara va avea loc vineri, cu începere de la ora 18, pe Cluj Arena, și va putea fi urmărită doar online, pe rugbytv.ro.
Filed Under: Rugby, Stire de ultima ora Tagged With: danie de villiers, Druckeria, play off, RCM Timisoara, rugby timisoara, superliga, universitatea cluj
RCM Timișoara revine pe poziția secundă, însă Danie de Villiers are motive de îngrijorare
RCM Timișoara și-a îndeplinit obiectivul pentru acest sfârșit de săptămână, prin obținerea victoriei cu punct bonus ofensiv în fața celor de la CSM Olimpia București. Jocul prestat de elevii săi îl îngrijorează însă pe Danie de Villiers, care spune că echipa sa nu a jucat rugby decât în primele minute ale jocului, atunci când a reușit două eseuri transformate.
Timișorenii au început în forță meciul cu reprezentanta Bucureștiului, reușind să se desprindă la 14-0 după doar șapte minute, grație eseurilor semnate de Căpățână și Shennan, ambele transformate de Calafeteanu. Toate semnalele indicau o victorie la pas de defilare a campioanei, însă replica CSM-ului a venit prompt, Taljard semnând primul eseu al oaspeților, în minutul 11, urmat de transformarea lui Stătulescu. Căpitanul Burcea i-a distanțat din nou pe timișoreni pe tabelă, în minutul 22, încercarea sa fiind transformată de Calafeteanu.
Bucureștenii nu s-au lăsat însă mai prejos, Adrian Ion culcând din nou balonul în terenul de țintă al campioanei în minutul 28, Stătulescu mai adăugând apoi cinci puncte, prin transformarea eseului și apoi a unei lovituri de pedeapsă, care „strângea” rezultatul la 21-17 în favoarea gazdelor.
Randall Morrison a produs ultima modificare a tabelei cu două minute înainte de pauză, eseul său fiind netransformat de Calafeteanu, după care a urmat o repriză secundă ternă, în care niciuna dintre cele două combatante nu a reușit să mai puncteze.
RCM Timișoara a obținut toate cele cinci puncte puse în joc, revenind cu această ocazie pe poziția secundă în clasamentul sezonului regulat al Superligii. Cu toate de acestea, antrenorul învingătorilor, Danie de Villiers, are motive de nemulțumire.
„Dacă vorbim despre victorie și cele cinci puncte, da, obiectivul este atins, dar acesta a fost cel mai slab meci al nostru din acest sezon. Nu cred că noi, ca echipă, putem fi mulțumiți de această evoluție. Noi am jucat rugby timp de 7 minute, după care am dispărut din joc. Dacă vrem să progresăm, trebuie să aruncăm o privire în oglindă și să revenim cu această atitudine. Nu ne putem aștepta să intrăm pe teren și să câștigăm. Trebuie să jucăm 80 de minute, și de această dată nu am făcut-o”, a spus tehnicianul galben-albaștrilor.
RCM Timișoara va bifa vineri ultima deplasare din sezonul regulat. Campioana va întâlni, pe Cluj Arena, localnica Universitatea, meci programat să înceapă la ora 18 și transmis din nou doar online, pe rugbytv.ro.
Filed Under: Rugby, Stire de ultima ora Tagged With: CSM Bucuresti, danie de villiers, Druckeria, RCM Timisoara, rugby timisoara, superliga
RCM Timişoara priveşte cu încredere spre partida cu Farul
RCM Timişoara reia lupta din Superligă după mai bine de o lună şi jumătate de pauză. Sâmbătă dimineaţă, galben-albaştrii vor disputa ultimul meci cu adevărat dificil din sezonul regulat, în deplasare, la Constanţa, cu Farul.
RCM Timişoara se aşteaptă la o partidă dificilă sâmbătă, atunci când vor înfrunta Farul Constanţa în fieful acesteia, stadionul “Mihai Naca”. Antrenorul galben-albaştrilor, Danie de Villers, recunoaşte că şi-ar fi dorit disputarea măcar a unui meci de verificare înaintea reluării campionatului, dar chiar şi aşa, speră la o comportare cât mai bună a elevilor săi la malul mării.
“Suntem nerăbdători să revenim pe teren după această pauză. Primul meci după o pauză e întotdeauna dificil, indiferent de locul în care jucăm. Am fi vrut să disputăm un amical înaintea reluării campionatului, dar din nefericire nu am reuşit. Va fi un meci foarte greu, Farul e o echipă de calitate şi, în plus, e una dintre contracandidatele noastre”, a spus De Villiers.
Tehnicianul timişorenilor nu consideră că jucătorii dobrogeni vor intra pe teren cu gândul la revanşă pentru eşecul suferit în tur, la Timişoara, fiind convins că antrenorul englez Neil Kelly nu îşi va pregăti echipa cu această filosofie. “Îl respect foarte mult pe Neil şi cred că un lucru de care se va ocupa e ca elevii săi să nu intre pe teren cu gândul la revanşă, deoarece e un mod de a gândi foarte periculos, care îţi ia concentrarea de la ceea ce ar trebui să faci. Cred că vor dori să câştige şi să ia punctele, la fel de mult ca şi noi”, a mai spus Danie de Villiers.
Dificultatea întâlnirii de la Constanţa va fi cu atât mai mare cu cât din lotul campioanei lipsesc o serie de jucători importanţi. E vorba despre Lemeki Nabalei, Marian Drenceanu, Cătălin Fercu, Sosene Anesi şi Jody Rose, ultimul accidentat chiar în ultimul joc direct dintre cele două echipe, disputat în luna aprilie, pe “Dan Păltinişanu”.
Partida RCJ Farul Constanţa – RCM Timişoara va avea loc sâmbătă, de la ora 10, pe stadionul “Mihai Naca” şi va fi transmisă în direct pe TVR 2. Meciul îl va avea la centru pe Vlad Iordăchescu.
Filed Under: Rugby, Stire de ultima ora Tagged With: breaking, danie de villiers, Druckeria, farul constanta, mihai naca, RCM Timisoara, rugby timisoara, superliga cec bank
RCM Timișoara s-a reunit în efectiv redus! Campionii speră în continuare la Challenge Cup
RCM Timișoara s-a reunit astăzi într-un efectiv redus semnificativ. Vacanța prelungită a jucătorilor ce au evoluat în echipa națională la IRB Nations Cup, precum și întârzierile curselor aeriene au făcut ca la antrenamentul de astăzi să participe, practic, o echipă de start. Antrenorul Danie de Villiers apreciază însă pofta de lucru a elevilor săi, mai ales că urmează trei luni extrem de importante pentru galben-albaștri.
Danie de Villiers a sunat adunarea în această după-amiază, la terenul din Ronaț, acolo unde campionii de la RCM Timișoara au început primele antrenamente de după vacanța de vară. „E ciudat să ne reunim într-o joi, dar e foarte important să începem ușor după două săptămâni de pauză. Astfel, antrenamentele de astăzi, de vineri și de sâmbătă vor fi ca o introducere. Diminețile ni le petrecem la sala de forță, după-amiezile avem programate antrenamente de teren. De luni vom intra însă la intensitate 100%”, a spus tehnicianul sud-african.
La primul antrenament, efectivul a fost extrem de redus, mai ales că jucătorii ce au reprezentat gruparea timișoreană la echipa națională au vacanță până pe data de 7 iulie. „Carpo are o contuzie după meciul naționalei cu Irlanda, însă toți jucătorii care au evoluat la IRB Nations Cup au vacanță și săptămâna viitoare, deci ni se vor alătura pe 7 iulie. Alți băieți au avut probleme pe drum întorcându-se la Timișoara. Și Grainger (n.r. Heikell, secundul său) și-a petrecut vacanța în Spania iar zborul său a fost anulat, astfel că va ajunge abia în această seară”, a mai spus De Villiers.
Antrenorul campioanei apreciază pofta de muncă a elevilor săi, care au în față cele trei luni decisive în ceea ce privește obiectivele clubului. „Nu cred că a doua jumătate a sezonului va fi mai mult sau mai puțin dificilă decât prima. În prima parte am putut încerca multe lucruri noi, am oferit minute fiecărui jucător, tocmai pentru că în această parte a doua accidentările vor juca un rol important. Băieții par proaspeți, par pregătiți. Avem trei luni importante în fața noastră, știm ce vrem să realizăm și sper să și reușim. Muncim în continuare foarte mult”, a mai spus antrenorul sud-african.
„Vom fi foarte competitivi în Challenge Cup”
RCM Timișoara speră ca FRR să îi permită participarea în ediția viitoare a Challenge Cup, după ce în sezoanele trecute România a fost reprezentată de selecționata divizionară Bucharest Wolves. În cazul în care vor fi aleși, timișorenii vor trebui să treacă de două tururi preliminare, în care vor întâlni reprezentanta Rusiei și apoi gruparea italiană Calvisano, pentru a ajunge în grupa cu francezii de la Stade Francais Paris, englezii de la Newcastle Falcons și galezii de la Newport Dragons.
Tehnicianul campioanei e convins că elevii săi au șanse mari să treacă atât de ruși, cât și de italieni, în cazul în care li se va permite să evolueze în Challenge Cup.
„Noi încă nu știm nimic. Sper ca Federația să ne aleagă pe noi pentru Challenge Cup. Pentru noi, ca și club, a juca în Europa e un vis. Asta ne dorim să facem, să concurăm la un nivel cât mai înalt. Cred că în faza de calificare am fi foarte competitivi. Respect celelalte competitoare, cunosc nivelul echipelor din Portugalia și Spania, nu știu foarte multe despre cele din Rusia, dar sunt convins că vom fi foarte competitivi în această fază”, a mai spus Danie de Villiers.
„Dubla” cu rușii e programată pentru datele de 6 și 13 septembrie, în vreme ce confruntările cu italienii de la Calvisano ar avea loc pe 20 și 27 septembrie.
Filed Under: Rugby, Stire de ultima ora Tagged With: breaking, challenge cup, danie de villiers, Druckeria, RCM Timisoara, reunire, rugby timisoara
Victorie de moral: RCM Timișoara răpune rivala din Baia Mare cu o echipă improvizată
RCM Timișoara a bifat astăzi prima victorie stagională contra marii rivale CSM Știința Baia Mare. Deși în actualul format al Cupei României, duelul direct din această fază nu are o miză prea ridicată, ambele formații fiind virtual calificate în etapa următoare, galben-albaștrii au ținut neapărat să învingă, pentru a răzbuna eșecul și remiza înregistrate în campionat contra „zimbrilor”.
Cu un lot decimat, format din doar 19 jucători, RCM Timișoara a învins rivala din Baia Mare. Practic, campionii en titre și-au luat avânt din start, Samuel Mariș culcând balonul în terenul de țintă al oaspeților în minutul 4 pentru ca, șase minute mai târziu, tot un om din linia I, Cristi Cornei, să reușească al doilea eseu al bănățenilor, transformat de Jack Umaga. Până la pauză, băimărenii au reușit să producă la rândul lor o modificare a tabelei, Luke Samoa transformând o lovitură de pedeapsă în minutul 21.
În partea secundă, niciuna dintre cele două combatante nu a mai găsit drumul spre terenul de țintă. În schimb, timișorenii și-au mărit ecartul, prin două lovituri de pedeapsă transformate de Jack Umaga, în minutele 47 și 69, care au oprit tabela la 18-3 în favoarea amfitrionilor.
Danie de Villiers a început astăzi cu următoarea formulă: Shennan, Lemnaru, Tangimana, Kinikinilau, Moala, Umaga, Dumitru, Militaru, Cornei, Mariș, Mureșan, Tănase, Sabău, Rus, Burcea (C). Au mai intrat Gorcioaia, Taupaki, Halalilo și Anesi.
„Sunt foarte mândru de modul în care băieții au jucat astăzi. Totul a ținut de atitudine. Am spus și la conferința de presă că suntem într-o formulă restrânsă, dar nu ne uităm la numere, ci la atitudine. Nu a fost un meci ușor. Baia Mare nu are nici ea tot lotul la dispoziție, dar rămâne o echipă incredibilă. A trebuit să muncim mult și sunt foarte mulțumit de această victorie. Întotdeuna e important să marchezi rapid, pentru că îți obligi adversarul să alerge după egalare. Am vorbit despre acest lucru, ne-am propus să marcăm foarte repede și iată că ne-a ieșit”. (Danie de Villiers, antrenor RCM Timișoara)
„A fost o victorie așteptată din partea noastră. Nu am fost într-un număr foarte mare, dar am fost o echipă, am fost uniți, toată săptămâna ne-am pregătit foarte bine și s-a văzut asta pe teren. Attitudinea a fost extraordinară din partea fiecăruia. Am dat cu toții 200% și s-a văzut acest lucru pe tabelă. După ce am pierdut în prima etapă și după acea remiză de pe terenul lor, această victorie ne-a descătușat puțin. Oricând poate conta această victorie. Poate pare neînsemnată acum, dar dacă am reușit să-i batem neavând lotul valid, de ce n-am putea să îi învingem cu toți băieții apți?” (Cristian Cornei, jucător RCM Timișoara)
Filed Under: Rugby, Stire de ultima ora Tagged With: breaking, cristian cornei, csm stiinta baia mare, cupa romaniei, danie de villiers, Druckeria, RCM Timisoara, rugby timisoara

References: CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 csm 
 CSM 

CSM 
 CSM 
 csm 
 CSM 
 CSM 
 CSM 
 CSM 
 csm